ไฟแนนซ์ทูเดย์
ควันหลงเลือกประธานกรรมการแบงก์ชาติที่หวยล็อกเป็น ดร.โกร่งวีรพงษ์ รามางกูร ซึ่งถูกเสนอชื่อเข้ามาโดยโควตาของ
17 พ.ค. 2555

ควันหลงเลือกประธานกรรมการแบงก์ชาติที่หวยล็อกเป็น ดร.โกร่ง-วีรพงษ์ รามางกูร ซึ่งถูกเสนอชื่อเข้ามาโดยโควตาของ 
อารีพงศ์ ภู่ชอุ่ม ปลัดกระทรวงการคลัง ด้วยคะแนนเสียงสูงสุด ชนะผู้เข้าชิงอีก 2 ราย คือ ม.ร.ว.จัตุมงคล โสณกุล และ เทียนฉาย กีระนันทน์ อดีตอธิการบดีจุฬาลงกรณ์มหาวิทยาลัย ที่ถูกเสนอชื่อในโควตาของ ประสาร ไตรรัตน์วรกุล ผู้ว่าการ ธปท. โดยคณะกรรมการสรรหาฟันธงว่า การนั่งเป็นประธานคณะกรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) ไม่ขัดคุณสมบัติการเป็นประธานแบงก์ชาติ เพราะไม่ถือว่าเป็นตำแหน่งทางการเมือง แม้ว่าจะแต่งตั้งโดย ยิ่งลักษณ์ ชินวัตร นายกรัฐมนตรี




ช่วงต่อไปก็ต้องวัดใจ วีรพงษ์ จะลาออกจากการเป็นประธาน บล.ฟินันซ่า และบริษัทเอกชนอีกหลายแห่ง หรือไม่ เพราะกฎหมายของแบงก์ชาติกำหนดว่าห้ามดำรงตำแหน่งในนิติบุคคลที่มีส่วนได้ส่วนเสียกับแบงก์ชาติอย่างมีนัยสำคัญ
...อย่างไรก็ตาม ที่แน่ๆ เมื่อวันที่ 8 พ.ค.ที่ผ่านมา กองทุนการออมแห่งชาติ (กอช.) ได้คัดเลือกให้บริษัทหลักทรัพย์จัดการกองทุน ฟินันซ่า ดำเนินการพัฒนาระบบงานทะเบียนสมาชิกและเป็นนายทะเบียนสมาชิกให้กับ กอช. โดยมี อารีพงศ์ ภู่ชอุ่ม ปลัดกระทรวงการคลัง ในฐานะประธาน กอช. และผู้บริหารฟินันซ่า ร่วมลงนามในสัญญาว่าจ้าง งานนี้ไม่รู้บังเอิญหรือไม่
...ก่อนหน้านี้ ม.ร.ว.จัตุมงคล โสณกุล เมื่อครั้งได้รับเลือกเป็นประธานแบงก์ชาติ ยังต้องยอมตัดใจขายหุ้นแบงก์ที่ถืออยู่ แม้ว่าจะเสียดายใจแทบขาด
...เรื่องของแพง รัฐบาลยังไม่เลิกโบ้ยหาแพะรับผิด ล่าสุดกระทรวงพาณิชย์อ้างสาเหตุของแพงเพราะเหรียญกษาปณ์ในระบบมีน้อยเกินไป เห็นที กิตติรัตน์ ณ ระนอง รองนายกรัฐมนตรีและ รมว.คลัง ต้องสั่งกรมธนารักษ์ปั๊มเหรียญเป็นการใหญ่ ของจะได้ถูก คนจะได้เลิกคิดไปเองว่าของแพง จริงมั้ยเพ่